Meisie gooi glo ander met kookwater by skoolArgieffoto: Pixabay.com Die Gautengse departement van onderwys het ŉ voorval veroordeel waar een leerder glo ŉ ander leerder met kookwater gegooi het tydens ŉ onderonsie by ŉ skool in Brakpan. Oupa Bodibe, die departement se woordvoerder, het Dinsdag gesê die voorval het by die Buhlebemfundo Secondary School in Tsakane plaasgevind. “Voorlopige ondersoek dui daarop dat die voorval Donderdag tussen twee graad 10-meisies, onderskeidelik 16 en 18 jaar oud, plaasgevind het,” het Bodibe gesê. “Die meisies het vermoedelik rusie gemaak wat daartoe gelei het dat die 16-jarige warm water op die ander leerder gegooi het.” Die Daily Sun berig die twee het glo oor ŉ kêrel rusie gemaak en die 16-jarige het kookwater in ŉ 2 l-bottel in die personeelkamer gaan gooi. Bodibe het gesê die 18-jarige ontvang tans mediese behandeling en ’n saak van aanranding met die doel om ernstig te beseer is teen die 16-jarige by die Tsakane-polisie aanhangig gemaak. Die 16-jarige is geskors hangende ŉ tugverhoor. Sy is in die sorg van haar ouers vrygelaat.